Diari Oficial de la Generalitat Valenciana


Sumari del DOGV 5937, del 21-01-2009 (2009/292)

ACORD de 22 de desembre de 2008, del Consell de la Sindicatura de Comptes de la Comunitat Valenciana, pel qual es convoca el VIII Premi d'Investigació Mestre Racional.
-----------------------------------------------------------------------------------------------------------------------------------------------------------------------

### Dades del document

Número de DOGV
:   5937

Data del DOGV
:   21-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/292


Data del document
:   22-12-2008

Organisme emissor
:   Sindicatura de Comptes

Tipus de document
:   Acord

Anàlisi jurídica

 Descriptors 

:   * projecte d'investigació
    * ciència econòmica
    * personal d'investigació
    * premi cultural
    * distinció honorífica
    * funció pública

ACORD de 22 de desembre de 2008, del Consell de la Sindicatura de Comptes de la Comunitat Valenciana, pel qual es convoca el VIII Premi d'Investigació Mestre Racional. [2009/292]  
El Consell de la Sindicatura de Comptes de la Comunitat Valenciana convoca el VIII Premi d'Investigació Mestre Racional per a treballs d'investigació financera, comptable o de contractació administrativa, relacionats amb el sector públic estatal, autonòmic i/o local, preferentment orientats a la problemàtica del seu control. El premi es convoca d'acord amb les següents bases:  
1. Naturalesa de la convocatòria  
Es convoca el VIII Premi d'Investigació Mestre Racional, que es resoldrà i es lliurarà en el 2010.  
2. Publicitat  
Aquesta convocatòria es publicarà en el Diari Oficial de la Comunitat Valenciana i se n'assabentarà la premsa diària d'àmbit regional o nacional. A més a més, serà tramesa a diverses entitats científiques i acadèmiques i estarà disponible en la nostra pàgina web (www.sindicom.gva.es).  
3. Aspirants  
Podran concórrer a l'obtenció d'aquest premi tant les persones individuals com els equips d'investigació. Aquests últims hauran de tenir un responsable principal, director del treball, que representarà l'equip a tots els efectes.  
4. Contingut dels treballs  
Els treballs que es presenten al premi hauran de ser inèdits i versaran sobre un tema d'investigació financera relacionat amb les matèries següents:  
- Finançament regional i local.  
- Comptabilitat pública i comptabilitat aplicada a entitats públiques sotmeses al dret privat.  
- Contractació administrativa.  
- Metodologies i tècniques de racionalització en la previsió, selecció, assignació, execució i formació dels recursos humans.  
- L'eficiència en la prestació de serveis i prestacions públiques.  
- Mètodes i pràctiques pressupostàries nous.  
- Avaluació ex ante, intermèdia i ex post de polítiques públiques.  
- Casos de bones pràctiques en el control economicofinancer i en el control operatiu del sector públic.  
- Organització, gestió i avaluació de les entitats públiques de control extern.  
- Les noves tecnologies aplicades al control extern.  
- La història de les institucions de control extern.  
Les investigacions es referiran al sector públic estatal, regional i/o local.  
5. Requisits formals i terminis  
5.1. Els treballs d'investigació hauran d'estar redactats en alguna de les dues llengües oficials de la Comunitat Valenciana.  
5.2. Els treballs hauran de presentar-se mecanografiats a doble espai, en fulls DIN A4, només per una cara. La seua extensió no serà inferior a 175 pàgines ni podrà excedir les 250; contindrà entre 420.000 i 600.000 caràcters, tot incloent l'índex i -si és el cas- la bibliografia.  
Cada autor presentarà el seu treball en suport informàtic CD-ROM i fitxers en format PDF o Word (9 KS-FTU).  
5.3. La presentació es farà en la Secretaria General de la Sindicatura de Comptes de la Comunitat Valenciana, carrer Sant Vicent, 4, 46968, de València, sota pseudònim, entre les 09.00 i les 14.00 hores, de dilluns a divendres, des del dia següent a la publicació de l'anunci en el Diari Oficial de la Comunitat Valenciana, fins el dia 31 d'octubre de 2009, inclusivament. S'hi adjuntarà un sobre tancat, dins del qual figurarà el nom i l'adreça de l'autor o autors. A l'exterior de l'esmentat sobre, escrit a màquina, es farà constar el pseudònim, títol del treball i premi a què es presenta. El sobre no contindrà cap dada o circumstància que permeta deduir la identitat de l'autor. Aquests sobres quedaran sota custòdia notarial fins al moment de la seua obertura, que es produirà una vegada feta pública la resolució del jurat.  
S'admetrà qualsevol altra forma de presentació dels treballs que estiga permesa en la normativa vigent, sempre que es respecte el termini de presentació i l'anonimat dels aspirants.  
5.4. Una vegada finalitzat el termini de presentació i dins dels 15 dies següents, es publicarà en el tauler d'anuncis de la Sindicatura de Comptes una relació dels treballs presentats i dels pseudònims corresponents.  
6. Jurat  
6.1. El jurat, presidit pel síndic major de la Sindicatura de Comptes de la Comunitat Valenciana, estarà format per un nombre de membres que oscil·larà entre cinc i set, inclòs el president, designats pel Consell de la Sindicatura de Comptes entre investigadors, tècnics i personalitats rellevants en les matèries objecte de la present convocatòria.  
6.2. Actuarà com a secretària del jurat, amb veu i sense vot, la secretària general de la Sindicatura de Comptes de la Comunitat Valenciana.  
6.3. El jurat podrà requerir l'assessorament d'especialistes de reconegut prestigi en les matèries que hagen de ser objecte d'examen i deliberació.  
7. Quantia del premi  
7.1. El premi tindrà una dotació econòmica de dotze mil euros (12.000 €).  
7.2. Si el jurat decideix declarar el premi desert, es podran concedir fins a dos accèssits de cinc mil euros (5.000 €) cada un.  
8. Publicació  
8.1. La Sindicatura es reserva la possibilitat d'editar íntegrament i en exclusiva el treball o els treballs guanyadors, en el termini dels divuit mesos següents a la resolució del jurat, sense satisfer cap quantitat en concepte de drets d'autor. Transcorregut l'esmentat termini, l'autor o autors podran editar-lo pel seu compte. També podrà proposar, a aquells que no obtinguen premi però que hagen aportat un treball que a judici del jurat siga convenient publicar, l'edició íntegra del dit treball, en idèntiques condicions que les establertes per als treballs premiats, amb la conformitat prèvia de l'autor o autors.  
8.2. En qualsevol cas, es farà constar en la portada la circumstància d'haver sigut guardonat amb el premi Mestre Racional.  
8.3. La Sindicatura de Comptes no tindrà cap dret de publicació sobre els treballs no premiats; llevat del cas previst en l'apartat 8.1.  
9. Requisits  
La participació en la present convocatòria implica l'acceptació íntegra de les seues bases i de la decisió del jurat, al qual correspondrà resoldre tots els dubtes i les reclamacions que es presenten; les seues decisions seran inapel·lables.  
València, 12 de gener de 2009.- El síndic major: Rafael Vicente Queralt.